Tango, ballroom og flamenco. Det er bare nogle af de danse, man har kunne prøve kræfter med til Nordjyllands nye dansefestival.

Musikken brager ud af højtalerne for fulde drøn. En hel hal fuld af formiddags-friske kvinder er mødt op for at prøve kræfter med crossdance. - Det er dance, bodytoning, kardio og balance samlet i et og bedst af alt, er det sjov og spas fra start til slut, siger crossdance intruktør, Kirstine Holm, før hun hopper op på scenen og videregiver sin utrolige energi til de fremmødte. I salen ved siden af er lydniveauet noget anderledes. Her er det toner af klassisk musik, der kommer fra klaveret i hjørnet. Olga Mirza fra Tivoli Balletskolen i København er kommet til Aalborg for at afholde workshop med elever fra Aalborg Kulturskoles ballethold, men også for uprøvede balletdansere. - Jeg er så begejstret for at arbejde med eleverne og se deres dedikation og kærlighed til dans, siger Olga Mirza. Nogle af de fremmødte balletelever træner seks gange om ugen - Jeg var ikke ret god til fodbold, og så blev det dans, og jeg har bare holdt ved det, siden jeg begyndte for syv år siden. Jeg synes, det er mega fedt, siger 15-årige Magne Sloth Langhave fra Aalborg. Eleverne er ikke i tvivl om, at dans er godt for både krop og sind. - Det betyder helt vildt meget, og det kan mærkes, når man ikke har gjort det, så det er bare helt vildt fedt, siger 14-årige Wilma Sofie Skindbjerg fra Aalborg. Det kan blive stort Det hele er en del af Aalborgs nye dansefestival, Dansekraft, der har været i gang siden torsdag.  Nu lakker dansefestivalen mod enden, og koordinator, Birgitte Bisgaard, er ovenud tilfreds med forløbet. - Det er gået så godt, og folk har bare været så glade, siger Birgitte Bisgaard, arrangøren bag Dansekraft. Det er blevet bestemt, at dansefestivalen kommer tilbage til Nordjylland igen næste år, og Birgitte Bisgaard er allerede i gang med at overveje, hvordan det kan blive endnu bedre. - Hvis det er sådan at vi, og her tænker jeg hele Nordjylland, med alle de aktører, der måtte være, satser på det her, så kan vi skabe noget, som er meget meget unikt, og som er en niche for hele Nordjylland. Det her, det kan blive rigtig rigtig stort, siger Birgitte Bisgaard. Tilbage i crossdance-salen er pulsen ved at være høj, og det samme er danseglæden. - Det er jo sammenholdet, og dét at mærke, hvor meget man giver til folk, og hvor glade de bliver, og hvad de går hjem med. Når de går fra en crossdance time, så har de masser af energi, siger stadig storsmilende Kirstine Holm.